
Pályamunka címe: Az 1812-es Honvédő Háború emlékezete az orosz érmeművészetben
Dolgozatomban szeretnék rávilágítani arra, hogy a numizmatika miként segítheti elő a legkülönbözőbb tudományterületek megismerését. A numizmatika mint izgalmas időtöltés nem pusztán pénzérmék megszerzését és albumba rendezését jelenti, hiszen a numizmata szinte megfeledkezik az érmék kereskedelemben betöltött szerepéről. Ezek a fémkorongok sokkal inkább egy kor lenyomatát adják. Egy kollekció összeállítása során betekintést nyerhetünk az érméket használó nép gondolkodásába, történelmébe, országuk politikai berendezkedésébe és működésébe. A legitim és megkérdőjelezhetetlen hatalom egyik legfontosabb jelképe mindig is az uralkodó saját arcképével kibocsátott pénzérme volt, napjainkban pedig a kibocsátó ország címere díszíti a fémpénzeket, hirdetve annak függetlenségét és stabilitását.



